Mortens Kro er endelig i spil til titlen som Årets Restaurant i Danmark.

20 år. Længere tid skulle det alligevel ikke tage, før Den Danske Spiseguide for alvor fik øjnene op for Mortens Kro og det høje gastronomiske niveau, Morten Kok Nielsen har leveret. Men langt om længe er Mortens Kro for første gang med i opløbet om at blive Årets Restaurant i Danmark. En titel, Den Danske Spiseguide uddeler hvert år, men som den aalborgensiske restaurant altså ikke har været i spil til. Før nu. Og det er en nominering, der har spredt glæde på kroen og hos Morten Kok Nielsen. - Jeg blev lidt rørt her til formiddag - Mortens Kro er for første gang i vores 20-årige levetid blevet nomineret til Årets Restaurant i DK, og det er nok den pris, jeg nogensinde har kunnet drømme om i forhold til mit livsværk - Mortens Kro - det er meget ærefuldt at være med i så fornemt et selskab, og det er den bedste nyhed i dette vores 20. jubilæumsår. Sådan skrev Morten Nielsen på sin Facebookprofil, da nyheden kom fra Den Danske Spiseguide. Man skal dog lige notere sig, at der kun er tale om en såkaldt pre-nominering, hvor der fra et stærkt landsdækkende felt findes seks endelige kandidater til titlen i juni. Først til efteråret kåres den endelige vinder. Samtidig er Mortens Kro også nomineret i kategorien Bedste Vinkort og Årets Frokostrestaurant.